《春日喜程大祥见过》
明代·陈铎

金石交情老不移，尊前重睹旧丰仪。
清风竹径临茶灶，细雨邻墙见酒旗。
世事且归胡蝶梦，春情多寄海棠枝。
西斋两月无清兴，病起逢君一赋诗。

作者简介：明淮安府邳州人，家居南京。字大声，号秋碧。正德中世袭指挥。工诗善画，尤善散曲，山水仿沈周。有同名杂剧、传奇《纳锦郎》，又有散曲集《秋碧乐府》及《香月亭诗》。